ราคาน้ำมันทุกชนิดขึ้นอีก 60 สต.มีผลพรุ่งนี้
โพสต์ทูเดย์ - บางจากฯประกาศ ปรับขึ้นราคาขายปลีกน้ำมันในประเทศทุกชนิดอีก 60 สตางค์ต่อลิตร มีผลตี 5 พรุ่งนี้
8 ม.ค. 2553

โพสต์ทูเดย์ - บางจากฯประกาศ ปรับขึ้นราคาขายปลีกน้ำมันในประเทศทุกชนิดอีก 60 สตางค์ต่อลิตร มีผลตี 5 พรุ่งนี้
นายอนุสรณ์ แสงนิ่มนวล กรรมการผู้จัดการใหญ่ บริษัท บางจากปิโตรเลียม  กล่าวว่า บางจาก ประกาศปรับขึ้นราคาขายปลีกน้ำมันในประเทศทุกชนิด ทั้งเบนซินและดีเซล 60 สตางค์ต่อลิตร มีผลพรุ่งนี้ ( 9 ม.ค.53 ) เวลา 05.00 น. ยกเว้นน้ำมันแก๊สโซฮอล์ อี 85
ทั้งนี้ เนื่องจากตั้งแต่ปลายเดือนธันวาคม 2552 จนถึงขณะนี้ราคาน้ำมันดิบตลาดโลกขยับขึ้นอย่างต่อเนื่องประมาณ 8 -9 เหรียญสหรัฐฯต่อบาร์เรล หรือ คิดเป็น 2 บาทต่อลิตร ส่งผลให้ค่าการตลาดของผู้ค้าน้ำมันอยู่ในระดับต่ำประมาณ 50 -70 สตางค์ต่อลิตรเท่านั้น จึงจำเป็นต้องปรับราคาขึ้น ส่งผลให้ราคาน้ำมันในพื้นที่กรุงเทพมหานครและปริมณฑลพรุ่งนี้ ราคาน้ำมันเบนซิน 91 อยู่ที่ 36.24 บาทต่อลิตร , แก๊สโซฮอล์ อี 20 อยู่ที่ 30.34 บาทต่อลิตร , แก๊สโซฮอล์ 95 อยู่ที่ 32.64 บาทต่อลิตร , แก๊สโซฮอล์ 91 อยู่ที่ 31.84 บาทต่อลิตร , ดีเซล บี5 อยู่ที่ 27.19 บาทต่อลิตร , ดีเซล บี2 อยู่ที่ 28.59 บาทต่อลิตร ส่วนแก๊สโซฮอล์ อี 85 ยังคงราคาอยู่ที่ 18.72 บาทต่อลิตร